CELEX: 
Language: el
Date: 2022-06-16 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) /... ΤΗΣ ΕΠΙΤΡΟΠΗΣ για την τροποποίηση του κανονισμού (ΕΕ) 2021/2116 του Ευρωπαϊκού Κοινοβουλίου και του Συμβουλίου όσον αφορά την καταβολή προκαταβολών για ορισμένες παρεμβάσεις και μέτρα στήριξης που προβλέπονται στους κανονισμούς (ΕΕ) 2021/2115 και (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Το άρθρο 44 του κανονισμού (ΕΕ) 2021/2116 του Ευρωπαϊκού Κοινοβουλίου και του Συμβουλίου, της 2ας Δεκεμβρίου 2021, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής
                  1
                προβλέπει τη δυνατότητα των κρατών μελών να καταβάλλουν προκαταβολές στους δικαιούχους ορισμένων μέτρων στήριξης στο πλαίσιο της ΚΓΠ. Το άρθρο 44 παράγραφος 4 του κανονισμού (ΕΕ) 2021/2116 αναθέτει στην Επιτροπή την εξουσία να εκδίδει κατ’ εξουσιοδότηση πράξεις για την τροποποίηση του εν λόγω άρθρου με την προσθήκη κανόνων που επιτρέπουν στα κράτη μέλη να καταβάλλουν προκαταβολές όσον αφορά τις παρεμβάσεις σε ορισμένους τομείς που αναφέρονται στον τίτλο III κεφάλαιο III του κανονισμού (ΕΕ) 2021/2115
                  2
                και ορισμένα μέτρα για τη ρύθμιση ή τη στήριξη γεωργικών αγορών, που ορίζονται στον κανονισμό (ΕΕ) αριθ. 1308/2013
                  3
               , ώστε να εξασφαλίζεται συνεκτική και χωρίς διακρίσεις καταβολή των προκαταβολών.
            
            
               Προκειμένου να διασφαλιστεί ευελιξία όσον αφορά τη δημοσιονομική διαχείριση και να βελτιωθεί η αποτελεσματικότητα των παρεμβάσεων σε ορισμένους τομείς που αναφέρονται στον τίτλο III κεφάλαιο III του κανονισμού (ΕΕ) 2021/2115 με την παροχή ταμειακών διαθεσίμων στους δικαιούχους, είναι σημαντικό να δοθεί στα κράτη μέλη η δυνατότητα να καταβάλλουν προκαταβολές στους δικαιούχους. Η δυνατότητα αυτή υπήρχε ήδη στο πλαίσιο του κανονισμού (ΕΕ) αριθ. 1308/2013 όσον αφορά τις οργανώσεις παραγωγών στον τομέα των οπωροκηπευτικών που εφαρμόζουν επιχειρησιακά προγράμματα, τις οργανώσεις παραγωγών και τις διεπαγγελματικές οργανώσεις του τομέα του ελαιολάδου και των επιτραπέζιων ελιών που εφαρμόζουν εθνικά προγράμματα στήριξης και τους δικαιούχους του αμπελοοινικού τομέα που εφαρμόζουν μέτρα στο πλαίσιο των εθνικών προγραμμάτων στήριξης του αμπελοοινικού τομέα.
            
            
               Η χρήση των εν λόγω προκαταβολών για τους τομείς αυτούς θα πρέπει να ανανεωθεί στο πλαίσιο του κανονισμού (ΕΕ) 2021/2115 για τα στρατηγικά σχέδια. Στο πλαίσιο αυτό, οι κανόνες θα πρέπει να εναρμονιστούν και να επεκταθούν σε όλους τους τομείς που αναφέρονται στο άρθρο 42 του κανονισμού (ΕΕ) 2021/2115, πράγμα που σημαίνει ότι το πεδίο εφαρμογής για την καταβολή προκαταβολών θα πρέπει επίσης να καλύπτει τη μελισσοκομία, τον λυκίσκο και τους τομείς που αναφέρονται στο άρθρο 1 παράγραφος 2 στοιχεία α) έως η), ια), ιγ), ιε) έως κ) και κγ) του κανονισμού (ΕΕ) αριθ. 1308/2013 και τους τομείς που καλύπτουν τα προϊόντα που απαριθμούνται στο παράρτημα VI του κανονισμού (ΕΕ) 2021/2115.
            
            
               Το καθεστώς ενισχύσεων για την παροχή οπωροκηπευτικών προϊόντων, γάλακτος και γαλακτοκομικών προϊόντων σε εκπαιδευτικά ιδρύματα που προβλέπεται στο μέρος II τίτλος I κεφάλαιο II τμήμα 1 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου
                  4
                δεν επιτρέπει επί του παρόντος στα κράτη μέλη να καταβάλλουν προκαταβολές. Με βάση την πείρα που αποκτήθηκε και με σκοπό να εξασφαλιστεί ευελιξία όσον αφορά τη δημοσιονομική διαχείριση και να αποφευχθούν ταμειακές δυσχέρειες για τους αιτούντες ενίσχυση, είναι σκόπιμο τα κράτη μέλη να έχουν τη δυνατότητα να καταβάλλουν προκαταβολές υπό ειδικούς όρους που καθορίζονται σύμφωνα με το άρθρο 44 παράγραφος 5 του κανονισμού (ΕΕ) 2021/2116. Δεδομένου ότι η διαχείριση και η εφαρμογή του εν λόγω καθεστώτος ενισχύσεων βασίζονται στα σχολικά έτη, με έναρξη την 1η Αυγούστου κάθε ημερολογιακού έτους, το σύστημα των προκαταβολών θα πρέπει να εφαρμόζεται από το σχολικό έτος 2023/2024 (1η Αυγούστου 2023).
            
            
               Βάσει της εξουσιοδότησης που προβλέπεται στο άρθρο 44 παράγραφος 4 του κανονισμού (ΕΕ) 2021/2116, η Επιτροπή προτείνει να τροποποιηθεί το άρθρο 44 του κανονισμού (ΕΕ) 2021/2116 με σκοπό να συμπεριληφθεί η δυνατότητα των κρατών μελών να χορηγούν προκαταβολές όσον αφορά τις παρεμβάσεις στους τομείς που απαριθμούνται στο άρθρο 42 του κανονισμού (ΕΕ) 2021/2115, το καθεστώς ενισχύσεων που προβλέπεται στο μέρος II τίτλος I κεφάλαιο II τμήμα 1 του κανονισμού (ΕΕ) αριθ. 1308/2013 και τα έκτακτα μέτρα στήριξης των γεωργικών αγορών, και με σκοπό τη λήψη των αναγκαίων μέτρων για την επίλυση ειδικών προβλημάτων σε περίπτωση έκτακτης ανάγκης, τα οποία θεσπίζονται δυνάμει των άρθρων 219, 220 και 221 του κανονισμού (ΕΕ) αριθ. 1308/2013.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Στο πλαίσιο της συνεδρίασης της ομάδας εμπειρογνωμόνων για τις γεωργικές αγορές, που συστάθηκε δυνάμει του κανονισμού (ΕΕ) αριθ. 1308/2013, διεξήχθησαν διαβουλεύσεις με τη συμμετοχή εμπειρογνωμόνων από το σύνολο των 27 κρατών μελών, συγκεκριμένα στις 15 Φεβρουαρίου 2022. Στο πλαίσιο της εν λόγω συνεδρίασης πραγματοποιήθηκε παρουσίαση των ιδεών της Επιτροπής σχετικά με το πεδίο εφαρμογής της κατ’ εξουσιοδότηση πράξης και τις αναγκαίες τροποποιήσεις του άρθρου 44 του κανονισμού (ΕΕ) 2021/2116, καθώς και ανταλλαγή απόψεων με τους εμπειρογνώμονες. Στη συνέχεια, η κατ’ εξουσιοδότηση πράξη υποβλήθηκε σε περαιτέρω επεξεργασία, αφού ελήφθησαν υπόψη οι παρατηρήσεις και τα σχόλια των εμπειρογνωμόνων. Τέλος, η κατ’ εξουσιοδότηση πράξη δημοσιεύτηκε στον δικτυακό τόπο Europa για δημόσια διαβούλευση μεταξύ της 25ης Απριλίου και της 23ης Μαΐου 2022. Ελήφθη μόνο μία απάντηση, με σχόλια που δεν αφορούσαν την πράξη αλλά τον κατ’ εξουσιοδότηση κανονισμό (ΕΕ) 2022/127. Επιπλέον, οι μερικές πληρωμές δεν καλύπτονται από την παρούσα κατ’ εξουσιοδότηση πράξη. Τίποτα δεν εμποδίζει τα κράτη μέλη να χορηγούν μερικές πληρωμές σε τομεακούς δικαιούχους σύμφωνα με τους εθνικούς κανόνες.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η παρούσα κατ’ εξουσιοδότηση πράξη τροποποιεί το άρθρο 44 του κανονισμού (ΕΕ) 2021/2116 όσον αφορά τη δυνατότητα των κρατών μελών να χορηγούν προκαταβολές όσον αφορά τις παρεμβάσεις στους τομείς που απαριθμούνται στο άρθρο 42 του κανονισμού (ΕΕ) 2021/2115, το καθεστώς ενισχύσεων στο μέρος II τίτλος I κεφάλαιο II τμήμα 1 του κανονισμού (ΕΕ) αριθ. 1308/2013 και τα έκτακτα μέτρα στήριξης των γεωργικών αγορών που θεσπίζονται δυνάμει των άρθρων 219, 220 και 221 του κανονισμού (ΕΕ) αριθ. 1308/2013.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 16.6.2022
            
            
               για την τροποποίηση του κανονισμού (ΕΕ) 2021/2116 του Ευρωπαϊκού Κοινοβουλίου και του Συμβουλίου όσον αφορά την καταβολή προκαταβολών για ορισμένες παρεμβάσεις και μέτρα στήριξης που προβλέπονται στους κανονισμούς (ΕΕ) 2021/2115 και (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2021/2116 του Ευρωπαϊκού Κοινοβουλίου και του Συμβουλίου, της 2ας Δεκεμβρίου 2021, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση του κανονισμού (ΕΕ) αριθ. 1306/2013
                  5
               , και ιδίως το άρθρο 44 παράγραφος 4,
            
            
               Εκτιμώντας τα ακόλουθα:
            
            
               (1)Το άρθρο 44 του κανονισμού (ΕΕ) 2021/2116 προβλέπει τη δυνατότητα των κρατών μελών να καταβάλλουν προκαταβολές στους δικαιούχους ορισμένων παρεμβάσεων και άλλων μέτρων στήριξης. Ο κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου
                  6
                προβλέπει ήδη τη δυνατότητα αυτή, αλλά μόνο για παρεμβάσεις στους τομείς των οπωροκηπευτικών, του οίνου, του ελαιολάδου και των επιτραπέζιων ελιών. 
            
         
         
            
               (2)Προκειμένου να διασφαλιστεί η συνεκτική και χωρίς διακρίσεις καταβολή των προκαταβολών, η δυνατότητα καταβολής προκαταβολών θα πρέπει να επεκταθεί σε όλες τις παρεμβάσεις που αναφέρονται στον τίτλο III κεφάλαιο III του κανονισμού (ΕΕ) 2021/2115 του Ευρωπαϊκού Κοινοβουλίου και του Συμβουλίου
                  7
               .
            
            
               (3)Για τον ίδιο λόγο, η δυνατότητα των κρατών μελών να καταβάλλουν προκαταβολές θα πρέπει να επεκταθεί στο καθεστώς ενισχύσεων για την παροχή οπωροκηπευτικών και γάλακτος και γαλακτοκομικών προϊόντων στα εκπαιδευτικά ιδρύματα που προβλέπεται στο μέρος II τίτλος I κεφάλαιο II τμήμα 1 του κανονισμού (ΕΕ) αριθ. 1308/2013. Η καταβολή των εν λόγω προκαταβολών θα πρέπει να υπόκειται στους ειδικούς όρους που καθορίζονται σύμφωνα με το άρθρο 44 παράγραφος 5 του κανονισμού (ΕΕ) 2021/2116. Δεδομένου ότι η διαχείριση και η εφαρμογή του εν λόγω καθεστώτος ενισχύσεων βασίζονται στα σχολικά έτη, όπως ορίζονται στο άρθρο 1 παράγραφος 2 του εκτελεστικού κανονισμού (ΕΕ) 2017/39 της Επιτροπής
                  8
               , το σύστημα προκαταβολών θα πρέπει να εφαρμόζεται στις ενισχύσεις για το σχολικό έτος 2023/2024 και τα επόμενα σχολικά έτη.
            
            
               (4)Τα έκτακτα μέτρα στήριξης των γεωργικών αγορών σύμφωνα με τα άρθρα 219 έως 221 του κανονισμού (ΕΕ) αριθ. 1308/2013 αποσκοπούν στην επίλυση συγκεκριμένων προβλημάτων ή διαταραχών της αγοράς. Τα εν λόγω έκτακτα μέτρα μπορούν να λάβουν τη μορφή έκτακτης και προσωρινής χρηματοδοτικής στήριξης της Ένωσης στους τομείς που πλήττονται. Οι ισχύοντες κανόνες δεν επιτρέπουν στα κράτη μέλη να καταβάλλουν προκαταβολές για την εν λόγω στήριξη. Ωστόσο, η πείρα δείχνει ότι τα έκτακτα μέτρα στήριξης της αγοράς πρέπει να έχουν άμεση εφαρμογή προκειμένου να αποφευχθεί η ανεπανόρθωτη επιδείνωση της αγοράς. Ως εκ τούτου, είναι σκόπιμο να επιτραπεί στα κράτη μέλη να καταβάλλουν προκαταβολές στους δικαιούχους των εν λόγω έκτακτων μέτρων στήριξης της αγοράς, με την επιφύλαξη των ειδικών όρων που καθορίζονται σύμφωνα με το άρθρο 44 παράγραφος 5 του κανονισμού (ΕΕ) 2021/2116.
            
            
               (5)Επομένως, ο κανονισμός (ΕΕ) 2021/2116 θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Στο άρθρο 44 του κανονισμού (ΕΕ) 2021/2116 παρεμβάλλονται οι ακόλουθες παράγραφοι 3α, 3β και 3γ:
            
            
               «3α. Τα κράτη μέλη μπορούν να αποφασίζουν να καταβάλλουν προκαταβολές στους δικαιούχους των παρεμβάσεων που αναφέρονται στον τίτλο III κεφάλαιο III του κανονισμού (ΕΕ) 2021/2115, με την επιφύλαξη των ειδικών όρων που καθορίζονται σύμφωνα με την παράγραφο 5.
            
            
               3β. Τα κράτη μέλη μπορούν να αποφασίζουν να καταβάλλουν προκαταβολές στο πλαίσιο του καθεστώτος ενισχύσεων που προβλέπεται στο μέρος II τίτλος I κεφάλαιο II τμήμα 1 του κανονισμού (ΕΕ) αριθ. 1308/2013 όσον αφορά τις ενισχύσεις για το σχολικό έτος 2023/2024 και τα επόμενα σχολικά έτη, με την επιφύλαξη των ειδικών όρων που καθορίζονται σύμφωνα με την παράγραφο 5.
            
            
               3γ. Τα κράτη μέλη μπορούν να αποφασίζουν να καταβάλλουν προκαταβολές στους δικαιούχους των μέτρων στήριξης των γεωργικών αγορών που θεσπίζονται δυνάμει των άρθρων 219, 220 και 221 του κανονισμού (ΕΕ) αριθ. 1308/2013, με την επιφύλαξη των ειδικών όρων που καθορίζονται σύμφωνα με την παράγραφο 5.».
            
            
               Άρθρο 2
            
            
               Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 16.6.2022
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 435 της 6.12.2021, σ. 187.
               
               
                  
                     (2)
                  
                        Κανονισμός (ΕΕ) 2021/2115 του Ευρωπαϊκού Κοινοβουλίου και του Συμβουλίου, της 2ας Δεκεμβρίου 2021, σχετικά με τη θέσπιση κανόνων για τη στήριξη των στρατηγικών σχεδίων που πρέπει να καταρτίζονται από τα κράτη μέλη στο πλαίσιο της κοινής γεωργικής πολιτικής (στρατηγικά σχέδια για την ΚΓΠ) και να χρηματοδοτούνται από το Ευρωπαϊκό Γεωργικό Ταμείο Εγγυήσεων (ΕΓΤΕ) και το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και την κατάργηση των κανονισμών (ΕΕ) αριθ. 1305/2013 και (ΕΕ) αριθ. 1307/2013 (ΕΕ L 435 της 6.12.2021, σ. 1).
               
               
                  
                     (3)
                  
                        Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671).
               
               
                  
                     (4)
                  
                        Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671).
               
               
                  
                     (5)
                  
                        ΕΕ L 435 της 6.12.2021, σ. 187.
               
               
                  
                     (6)
                  
                        Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671).
               
               
                  
                     (7)
                  
                        Κανονισμός (ΕΕ) 2021/2115 του Ευρωπαϊκού Κοινοβουλίου και του Συμβουλίου, της 2ας Δεκεμβρίου 2021, σχετικά με τη θέσπιση κανόνων για τη στήριξη των στρατηγικών σχεδίων που πρέπει να καταρτίζονται από τα κράτη μέλη στο πλαίσιο της κοινής γεωργικής πολιτικής (στρατηγικά σχέδια για την ΚΓΠ) και να χρηματοδοτούνται από το Ευρωπαϊκό Γεωργικό Ταμείο Εγγυήσεων (ΕΓΤΕ) και το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και την κατάργηση των κανονισμών (ΕΕ) αριθ. 1305/2013 και (ΕΕ) αριθ. 1307/2013 (ΕΕ L 435 της 6.12.2021, σ. 1).
               
               
                  
                     (8)
                  
                        Εκτελεστικός κανονισμός (ΕΕ) 2017/39 της Επιτροπής, της 3ης Νοεμβρίου 2016, για τους κανόνες εφαρμογής του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά την ενωσιακή ενίσχυση για την παροχή φρούτων και λαχανικών, μπανανών και γάλακτος στα εκπαιδευτικά ιδρύματα (ΕΕ L 5 της 10.1.2017, σ. 1).